Gradonačelnik Beograda, Siniša Mali, pozvao je Obrenovčane da ne napuštaju svoje domove, u trenutku kada je nabujala reka već probila nasip i hitala da potopi hiljade kuća.

U maniru nedavnih cenzura, ova tragična instrukcija gradonačelnika Malog naknadno je uklonjena sa sajta Grada Beograda. Međutim, i pored pokušaja zataškivanja, njegov apel je ostao dostupan u keš memoriji pretraživača, kao i drugde na internetu.

Screenshot: Uklonjena vest sa sajta Grada Beograda

Građane beogradske opštine Obrenovac je stravičan talas poplave zatekao upravo tamo gde im je gradonačelnik rekao da ostanu -- u njihovim domovima. Za sada je pronađeno 13 tela ljudi čiji su životi izgubljeni u vodenoj stihiji, a sluti se se da je broj žrtava znatno veći. Preko dve hiljade ljudi još uvek čeka evakuaciju.

Međutim, mediji nisu preneli da su građani veče pred instrukciju gradonačelnika Malog, pokušali da alarmiraju institucije i sugrađane da je reka probila nasip. Ali, sirene za uzbunu su se oglasile tek kada je sve bilo prekasno...

Kako se to vidi na javnoj korespondenciji na Fejsbuku (koja je u ovom trenutku još uvek dostupna), građani su već 15. maja oko 19 časova primetili da je popustio nasip i apelovali da neko treba da proveri tu informaciju i da treba započeti evakuaciju Obrenovca.

Više učesnika u diskusiji je konstatovalo da je nasip pukao na istom mestu kao i 1981. godine, kada je bila poslednja velika poplava, te da to i nije veliko iznenađenje. Jedni su navodili informacije koje su dobili od MUP-a, da će nadiruću reku zaustaviti miniranjem dolme i mosta, te skretanjem njenog toka, kao što je to rađeno i ranije.

Oko 22 časa je već javljeno da je u okolnim mestima voda do pojasa, da nema struje, a da vatrogasci i vojska nisu na vidiku i apeluje se da volonteri pohitaju da pomognu poplavljenim ljudima.

U 23 časa, jedan od očevidaca je posvedočio da je Kolubara probila nasip i da neće puno vremena proći dok bujica ne prekrije obrenovačko vašarište. On ističe da je navodno predložio da se uključe sirene za uzbunu, ali tvrdi da je predsednik opštine Miroslav Čučković bio mišljenja "da bi to izazvalo paniku," te da je dovoljno da se puštaju povremena obaveštenja (kajroni) na lokalnoj televiziji.

Doduše, Čučković je kasnije izjavio da je on preduzeo sve što je bilo u njegovoj moći: "Sada je jasno da je tačno sve ono što smo pričali protekla 72 sata. Mnogi su mislili da neće biti ovako strašno, ali je sada vreme da se svi angažujemo kako bismo sanirali situaciju."

Narednog dana, 16. maja, gradonačelnik Mali je objavio svoj (naknadno cenzurisani) apel ljudima da ostanu u svojim domovima, bez dodatne informacije o tome zbog čega da ostanu u kućama i šta se zapravo dešava.

Nažalost, tek 17. maja je šef Republičkog štaba za vanredne situacije, Predrag Marić, izjavio da se u Obrenovcu izvlače žrtve i da je u pitanju "trka sa vremenom". To je trka u kojoj su građani, zahvaljujući sopstvenom samoorganizovanju, imali dobre startne pozicije -- trka koju su izgubili jer su se saplitali o premijera, ministre, gradonačelnika, opštinare i njihove kamermane.

(Screenshot cele korespondencije je u attachmentu na dnu ovog blog-posta.)

Jedna blogerka iz Obrenovca je opisala kako je to izgledalo:

"Nismo bili obavešteni. Nismo slutili ozbiljnost situacije. Pre, za vreme, i posle poplave vlast je bila neorganizovana. Bili smo prepušteni sami sebi. Gladni i žedni. Mokri. Odeća se sušila na našim već ohlađenim telima na 10 stepeni. 36 sati na nogama. [...]

Služba za uzbunjivanje se nije oglasila. Sramota je što ti ljudi primaju platu iz naših džepova. [...]

Sigurna sam da će se obrenovački građani oglasiti sa svojim pričama i da će Srbija saznati pravu istinu o Obrenovcu. Jer ne mogu da cenzurišu internet kao televiziju."

Blogerkin komentar je objavljen u tekstu koji je, uprkos njenim nadama, danas ipak cenzurisan. U pitanju je blog-post Nenada Milosavljevića na portalu drugastrana.net, koji se velikom brzinom raširio po internetu, ali veći deo današnjeg dana nije bio dostupan zbog sajber napada nepoznatih počinioca. Na svu sreću, integralni tekst je prenet ovde na Blogu B92.

Ogromnu pomoć na terenu obavili su radio-amateri i građani koji su na društvenim mrežama delili informacije o lokacijama ljudi zarobljenih u svojim kućama. Kako svedoče građani koji su podnosili informacije na portal Poplave.rs, zahvaljujući tim informacijama samorganizovanih građana, volonteri i ronioci Gorske službe spasavanja (GSS) neumorno su patrolirali čamcima i spasavali ljude.

Jedan građanin se u svom svedočanstvu kritički osvrnuo na neorganizovanost republičkih službi u Obrenovcu:

"Najblaže rečeno je čudno da pripadnici SAJ (Specijalna antiteroristička jedinica) uopšte nisu ulazili u vodu iako imaju ljude obučene za takve stvari.

MUP takođe nije bio od pomoći jer nisu ostali tu tokom noći i njihov predlog je bio da se ljudi spašavaju ujutro, od 8h.

Srećom, GSS i ronioci te noći i jutra nisu gledali na sat. I satima su bez odmora ostajali u vodi, plivajući ili u čamcima, a većina njih je ostala i posle svoje smene, pogotovo Nenad Stojković, koji je bio na čelu ronilaca, i koji je jedan od naših retkih ljudi koji se profesionalno bave ovim poslom."

Nakon uspešnih akcija, radio-amateri su proneli vest da im je zabranjeno dalje pružanje pomoći na kanalu koji su koristili. Međutim, naknadno je javljeno kako su kanal "samo ustupili GSS-u". Kada su saznali da više ne smeju da se angažuju u spasavanju ljudi, jedan od radio-amatera je u etru podelio svoju rezignaciju zbog ove zabrane: "Šta ću, znaš, nekako se osećamo prevarenim, poniženim, i to..."

Već sada izgleda sasvim jasno da su gotovo sve institucije zakazale, od vlade do gradonačelnika.

Par dana pred katastrofu, Republički hidrometereološki zavod je ispravno procenio da će vodostaji na Kolubari preći granicu redovne odbrane već 14. maja, a granicu vanredne odbrane 15. maja (kada su građani i primetili probijanje nasipa). Danas vidimo da, nakon ovog upozorenja, nadležne gradske i republičke službe nisu preduzele neophodne mere da spreče gubitak ljudskih života.

Pritom, obilne kiše su zabrinjavale ljude još pre mesec dana, zbog čega je lokalna obrenovačka televizija odlučila da o mogućim poplavama napravi prilog. Međutim, institucije su tada anestetisale javnost svojim nonšalantnim izjavama. Tako je jedan javni službenik na obrenovačkoj lokalnoj televiziji objašnjavao da nema bojazni od poplave, jer "nasipi su sigurni na ovim većim rekama."

Ipak, ova tragedija ne počinje ni na dan pucanja nasipa, ni mesec dana pre eskalacije poplava, već mnogo, mnogo ranije... Načelnik Sektora za vanredne situacije MUP-a, Predrag Marić, i direktor JP Srbijavode, Miodrag Puzović, su svoju maratonsku "trku s vremenom" započeli još krajem 2012. godine kada su kritikovali vladu zbog smanjivanja budžeta za stratešku odbranu od poplava.

"Mi imamo nasipe stare 20 i više godina i to ne može da traje ako vi ne ulažete u njihovo održavanje. Jedino što smo ove godine uspeli je da izvršimo malo veće pritiske na lokalne samouprave da bar oni urade svoj komunalni deo posla, očiste kanale i omoguće protok vode," rekao je tada Marić. "U 2012. godini imali smo 50 odsto manje sredstava nego u prethodnoj. Umesto 1,5 milijardi dinara, dobili smo nešto više od 600 miliona, a to je za 20 odsto manje od onoga što nam je potrebno za redovno održavanje vodotokova. Onda vam je jasno da nove nasipe i bedeme nismo mogli da pravimo," jadao se Puzović još pre godinu i po dana.

Od tada, pa do danas, vlada se svojim nečinjenjem uporno i ignorantski kockala životima svojih građana.

Nakon svega, ministar unutrašnjih poslova je tek danas naredio "hitnu i potpunu evakuaciju Obrenovca," zbog novog talasa poplave.

Istovremeno, premijer Vučić koristi priliku da svu odgovornost svali isključivo na čelnike lokalnih samouprava koji nisu članovi njegove stranke, dok opravdanu kritiku upućenu njemu i njegovim saradnicima poistovećuje sa napadom na državu.

"U Obrenovcu je pronađeno 13 žrtava, jedino mogu da kažem da me je sramota od ljudi koji se bave izmišljotinama i žele svojoj državi loše," izjavio je danas naš premijer. Dodao je i da će "obdukcija pokazati da li i koliko su od tog broja žrtava utopljenici, a koliko su preminuli iz drugih razloga." Pritom je empatično procenio da broj žrtava "neće biti kataklizmičan" uprkos razmerama katastrofe koja je kod nas "10 puta veća nego kod nekih drugih."

Dakle, naš premijer cinično poručuje: hajde da ne brojimo naše crknute krave, nego komšijske; i hajde da se ne pitamo ko je za pogibiju odgovoran, nego da li su same krive što su crkle; i, kad smo već tu, hajde da se slikamo za dnevnik!

S druge strane stoji odgovor obrenovačke blogerke u njenom cenzurisanom komentaru:

"I na kraju da se zna. U Obrenovcu, Bariču i Umci se branio Beograd. Našim životima i našom imovinom. [...]

Svaka čast dobrovoljcima. Svi ostali su nas izneverili."

__________________________________________________________________

UPDATE, 20. maj:

Danas je još jedan portal, Teleprompter.rs, postao žrtva cenzure na internetu, odnosno meta hakera koji su DDoS napadima oborili ceo sajt zbog teksta "APEL: Vučić da prestane sa patetikom i samosažaljevanjem". Redakcija sajta je okolnosti ovog napada objasnila u svom saopštenju na Fejsbuku:

Danas se i gradonačelnik Beograda, Siniša Mali, udostojio da odgovori na navode u našem tekstu i to sledećim rečima: "Ja to neću komentarisati ni na koji način, osim da je to stvarno jedan bezobrazluk i to što ste rekli uopšte nije tačno".

"Uopšte nije tačno. Ta naredba nije došla, pa je nakon toga došao talas, nego je talas došao mnogo pre toga. I time smo spasli desetine hiljada života", poručio je Mali.

Mali nije odgovorio zašto je svaki trag o njegovoj spornoj naredbi naknadno obrisan sa zvaničnog sajta Grada Beograda.